Доўга мы з Алесем хадзілі па касцёле, глядзелі, разважалі. Абмяркоўвалі спрэчную думку аб тым, што тут некаторыя выявы зробленыя Фердынандам Рушчыцам, вядомым мастаком, які нарадзіўся ў вёсцы Багданава. Рэстаўратар да яе падышоў са скептыцызмам, пасля таго, як правёў цэлы шэраг рэстаўрацыйных работ. “Малюнкі зробленыя на сценах, наўпрост на тынкоўку, без адпаведнай падрыхтоўкі, без грунтоўкі. Наўрад ці вядомы майстар будзе так працаваць. Да таго ж праца выканана крыху грубавата, а Рушчыц скончыў Імператарскую Акадэмію мастацтваў. Вучыўся ў славутага Івана Іванавіча Шышкіна!”